Nariadenie Komisie (ES) č. 1181/2002
z 1. júla 2002,
ktoré mení a dopĺňa prílohu I nariadenia Rady (EHS) č. 2377/90 stanovujúceho postup spoločenstva pri určení maximálnych hraníc rezíduí veterinárnych liečiv v potravinách živočíšneho pôvodu
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2377/90 z 26. júna 1990 stanovujúce postup spoločenstva pri určení maximálnych hraníc rezíduí veterinárnych liečiv v potravinách živočíšneho pôvodu [1], naposledy zmenené a doplnené nariadením Komisie (ES) č. 869/2002 [2] a najmä na jeho články 6, 7 a 8,
keďže:
(1) V súlade s nariadením (EHS) č. 2377/90 musia byť maximálne hranice rezíduí postupne stanovené pre všetky farmakologicky aktívne látky, ktoré sa používajú v rámci spoločenstva vo veterinárnych liečebných prípravkoch určených pre podávanie zvieratám využívaným na výrobu potravín.
(2) Maximálne hranice rezíduí majú byť stanovené až po preskúmaní, v rámci Výboru pre veterinárne liečivá, všetkých relevantných informácií týkajúcich sa bezpečnosti rezíduí príslušnej látky pre spotrebiteľa potravín živočíšneho pôvodu a vplyvu rezíduí na priemyselné spracovanie potravín.
(3) Pri stanovovaní maximálnych hraníc rezíduí pre rezíduá veterinárnych liečebných prípravkov v potravinách živočíšneho pôvodu je potrebné špecifikovať druhy zvierat, v ktorých môžu byť rezíduá prítomné, úrovne, ktoré môžu byť prítomné v každom príslušnom mäsovom tkanive získanom zo spracovaného zvieraťa (cieľové tkanivo) a charakter rezídua, ktorý je relevantný pre monitorovanie rezíduí (marker rezídua).
(4) Vzhľadom na zníženú dostupnosť veterinárnych liečebných prípravkov pre niektoré druhy využívané na výrobu potravín [3], môžu byť maximálne reziduálne hranice stanovené extrapoláciou z maximálnych reziduálnych hraníc stanovených pre iné druhy na striktne vedeckom základe.
(5) Pre kontrolu rezíduí, tak ako je stanovená v príslušnej legislatíve spoločenstva, majú byť maximálne reziduálne hranice spravidla stanovené pre cieľové tkanivá pečene alebo obličky. Avšak pečeň a obličky sú často z porazených zvierat, ktoré sa pohybujú v medzinárodnom obchode odstránené a maximálne reziduálne hranice majú byť preto taktiež vždy stanovené pre svalové alebo tukové tkanivá.
(6) V prípade veterinárnych liečebných prípravkov určených pre použitie u vtákov znášajúcich vajcia, zvierat produkujúcich mlieko alebo medonosných včiel, je taktiež potrebné stanoviť maximálne reziduálne hranice pre vajcia, mlieko alebo med.
(7) Trimethoprim, neomycín (vrátane framycetínu), paromomycín, spectinomycín, colistín, danofloxacín, difloxacín, enrofloxacín, flumequine, erytromycín, tilmicosin, tylosin, florfenicol, lincomycín a oxyclozanid majú byť zaradené do prílohy I nariadenia (EHS) č. 2377/90.
(8) Má byť umožnené primerané obdobie pred nadobudnutím účinnosti tohto nariadenia, aby sa členským štátom umožnilo vykonať ľubovoľnú úpravu, ktorá môže byť potrebná pre schválenie uvádzania príslušných veterinárnych liečebných prípravkov na trh, ktoré bolo poskytnuté v súlade so smernicou Európskeho parlamentu a Rady 2001/82/EHS [4], aby sa zohľadnili ustanovenia tohto nariadenia.
(9) Opatrenia stanovené v tomto nariadení sú v súlade so stanoviskom Stáleho výboru pre veterinárne liečivá,
PRIJALA TÚTO SMERNICU:
Článok 1
Príloha I nariadenia č. 2377/90 sa týmto mení a dopĺňa, tak ako je stanovené v prílohe tohto dokumentu.
Článok 2
Toto nariadenie nadobudne účinnosť tretí deň po jeho uverejnení v Úradnom vestníku Európskych spoločenstiev.
Uplatní sa od šesťdesiateho dňa po jeho uverejnení.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 1. júla 2002